Charles, par la grace de Dieu Roy de France, à nostre treschier et bien amé Jehan de la Balme, seigneur de Vvalefin, chevalier, salut
Comme nous soyons deuement acertenés que plusieurs seigneurs de nostre sang et lignage font presentement grandes assamblees
d’armes et de trait et s’efforcent de jour en jour de faire plus grandes les ungs contre les autres, lesquelles choses nous,
congnoissans clerement estre le peril et destruction de nostre royaume et desertion de nostre peuple, se briefment et hastivement
remedié et obvié n’y estoit par nostre auctorité et povoir, desirans et aians intention et voulenté, au plaisir de Dieu, de ce faire
le plus tost et hastivement que faire pourrons, au bon ayde et confort de nos bons vassaulx et loyaulx subgiés, vous prions
requerons, sur toute l’amour et bienveillance que vous avés au bien et honneur de nous et de nostre royaume, que, incontinent
ces lettres veues, toutes excusations cessans et autres choses arriere mises, vous venés par devers nous en nostre ville de paris
monté, armé et acompaigné du plus grant nombre de gens d’armes et de trait que former pourrés, pour nous
acompaignier et servir es choses dessusdictes et ailleurs là où nous vous vouldrons emploier, en vous requerant oultre que, pour
quelzconques mandements ou prieres que vous aiés eu ou aiés d’aucuns de nostredict sang et lignage ou d’autres, vous n’alés par devers eulx ; et nous
ferons souldoyer, contenter et paier vous et ceulz de vostre compaignie, du jour de vostre partement jusques à vostre cassement. Mandons
aussi, par ces presentes, à tous noz baillifs, cappitaines, gardes de pons, pors, passages, destrois et autres juridicions et à tous nos autres
justiciers, officiers et subgiez quelsconques que vous et tous ceulx de vostre compaignie, ensemble ou par parties, armés ou desarmés, qui par
certiffication de vous, par leurs sermens ou autrement, il leur apperra estre à vous et de vostredicte compaignie, ilz laissent et seuffrent entrer, issir, passer
et rapasser par leurs lieux, villes, pors, pons, passages et juridicions, sans à vous ne à eulx faire ou donner ne souffrir estre fait
ou donné aucun destourbier, arrest ou empeschement, non obstant certaines nos autres lettres de deffenses à eulx de par nous nagaires envoiees
faisans mention que ilz ne laissent ou seuffrent aucunes gens d’armes et de trait passer ou rapasser par leurs villes, lieux et povoirs se
ilz n’ont de nous lettres patentes seellees de nostre grant seel et passees en nostre conseil, de date subsequent nozdictes lettres de deffense, laquelle
deffense nous ne voulons estre entendue au regart de ceulx qui vendront à nostre mandement ou de cellui de nostredict chevalier pour
nous servir. Donné à Paris le XII e jour d’aoust, l’an de grace mil CCCC et dix et de nostre regne le XXX me
Par le roy en son conseil, ou quel le roy de Navarre, messeigneurs les
ducs de Guienne et de Bourgogne, le conte de Mortaing
vous et autres estoient
